Det er ikke meget, der er sluppet ud om det grundlovsforhør, som i dag førte til varetægtsfængsling af syv mænd. I aftes slog Nordjyllands Politi til på flere adresser i Aalborg og anholdte syv mænd og sigtede dem for vidnetrusler. - Vi har sigtet de syv for at opsøge et vidne i en voldssag fra tidligere i år, mere kan jeg ikke sige, eftersom grundlovsforhøret er foregået for lukkede døre, fortæller anklager Christina Frandsen fra Nordjyllands Politi. Tidligere i dag udsendte politiet en pressemeddelelse, hvori man uddyber, at der er tale om en sag, hvor en gruppe personer – som sympatiserede med den formodede gerningsmand til voldsepisoden – bagefter truede et vidne i denne voldssag til ikke at udtale sig. - Vidnetrusler ser vi med stor alvor på. Man skal som vidne kunne afgive sin forklaring uden at frygte at blive udsat for repressalier – det er et af fundamenterne vores retssamfund er bygget på, fastslog lederen af politiets efterforskning af sagen, politikommissær Martin Rolighed tidligere i dag. - Derfor er jeg tilfreds med, at vi kunne skride til anholdelse af syv formodede gerningsmænd til truslerne. Anholdelserne kommer efter et omfattende efterforskningsarbejde, hvor det er lykkedes for politiets efterforskere at få identificeret de syv anholdte personer, der alle er yngre mænd i alderen fra 18 – 33 år. De anholdte blev fremstillet i grundlovsforhør i Retten i Aalborg torsdag og sigtet for at overtræde straffelovens § 123, der handler om  vidnetrusler. Alle syv blev varetægtsfængslet i fire uger. Tre af de syv valgte ikke at kære fængslingen, mens de fire tog forbehold og udbag sig betænkningstid med hensyn til at kære varetægtsfængslingen.

Opsummering:
Langt grundlovsforhør førte til fængsling af syv personer for at opsøge vidne.